

## **Výstava *Divadelné storočie – stopy a postoje* je po štyroch mesiacoch opäť prístupná verejnosti!**

**|Bratislava, 28. apríla 2021 | - Z dôvodu prijatých opatrení, ktorých cieľom bolo zamedziť šíreniu koronavírusu, boli múzeá a galérie na Slovensku niekoľko mesiacov zatvorené. 19. apríla 2021 sa však na základe zlepšujúcej sa situácie opäť otvorili. Medzi inými sa otvorilo aj SNM** – **Historické múzeum na Bratislavskom hrade, ktorého súčasťou je momentálne aj výstava *Divadelné storočie – stopy a postoje*.**

Divadelný ústav pripravil výstavu *Divadelné storočie – stopy a postoje* v spolupráci so Slovenským národným múzeom – Historickým múzeom pri príležitosti Roku slovenského divadla, ktorý prebiehal v roku 2020.

**Rozsiahla výstava plná informácií o slovenskom divadle**

Výstava sa rozkladá na ploche viac ako 1 000 m2. Jej súčasťou sú stovky exponátov (divadelných kostýmov, makiet, audiovizuálnych záznamov a i.) nielen zo zbierok Múzea Divadelného ústavu, ale sú tiež zapožičané zo slovenských divadiel, kultúrnych inštitúcií, občianskych združení a od jednotlivcov.

„Výstava *Divadelné storočie – stopy a postoje*, ako aj expozičné priestory SNM – Historického múzea boli zatvorené štyri mesiace. Veríme preto, že po otvorení múzejných priestorov využijú milovníci divadla možnosť navštíviť výstavu a nadviazať aspoň takouto formou kontakt s divadlom, ktorého brány sú ešte stále zatvorené,“ hovorí Vladislava Fekete, riaditeľka Divadelného ústavu.

**Pre návštevu výstavy je potrebné splniť dve podmienky**

Do priestorov Bratislavského hradu sa môžu návštevníci vybrať len v prípade, že sa preukážu negatívnym antigénovým testom, ktorý nie je starší ako sedem dní a horné dýchacie cesty musia mať prekryté respirátorom.

Výstavy sú sprístupnené len pre individuálne prehliadky a kapacita výstavy je určená vzorcom 1 návštevník na 15 m2.

**Čo čaká návštevníkov na druhom poschodí Bratislavského hradu?**

Výstavu *Divadelné storočie – stopy a postoje* pripravil 14-členný kurátorský tím, zložený z renomovaných teatrológov a odborníkov na divadlo, architektonicky ju zastrešil slovenský scénograf Boris Kudlička. Tvorí ju 17 tematických blokov – začína sa predchalupkovským obdobím, pokračuje vznikom ochotníckeho divadla (1830), vznikom a poslovenčením Slovenského národného divadla (1920), rozvojom divadelnej siete po roku 1944, venuje sa divadelnej architektúre, činohernému divadlu, slovenskej dráme, opere, operete a muzikálu, ako aj tanečnému divadlu a pantomíme. Nezabúda ani na moderné formy divadla či bábkové divadlo, predstavuje to najlepšie zo slovenského divadla za posledných sto rokov v časti s názvom *Prítomnosť divadelnej minulosti*. Pozerá sa aj na slovenskú divadelnú kritiku, festivaly, vzťah divadla a diváka a na ukážky divadelných plagátov.

**Výstava *Divadelné storočie – stopy a postoje* je prístupná verejnosti do 5. septembra 2021.**

[Viac informácií o výstave sa dozviete na webovej stránke Divadelného ústavu](https://www.theatre.sk/vystavy/divadelne-storocie-stopy-a-postoje).

Ilustračná fotografia: Matej Hakár

**V prípade ďalších doplňujúcich otázok je vám k dispozícii:**

Mgr. Eva Fačková

PR Divadelného ústavu

Divadelný ústav, Jakubovo nám. 12, 813 57 Bratislava

Tel. +421 2 2048 7106

Mobil: +421 918 838 761

E-mail: eva.fackova@theatre.sk